
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35


U  I M E  R E P U B L I K E  H R V A T S K E 

R J E Š E NJ E

Trgovački sud u Zadru, po sutkinji Tini Grgas, povodom prijedloga dužnika AVANTURA PRVA d.o.o., Bjelovar, Augusta Šenoe 7, OIB: 68896586199, kojeg zastupa direktor Marijo Gulan iz Zadra, Grgura Budislavića 11 od 24. kolovoza 2017. za otvaranje predstečajnoga postupka, 30. kolovoza 2017.  

r i j e š i o  j e

I. Ovaj sud se oglašava mjesno nenadležnim za postupanje u uvodno označenoj pravnoj stvari. 
II. Nakon pravomoćnosti ovog rješenja, spis predmeta će se dostaviti stvarno i mjesno nadležnom Trgovačkom sudu u Bjelovaru na čijem se području nalazi sjedište dužnika radi daljnjeg postupanja po istom. 

Obrazloženje

Uvodno označeni dužnik je 24. kolovoza 2017. podnio ovom sudu prijedlog za otvaranje predstečajnoga postupka na propisanom obrascu sukladno odredbi čl. 16. st. 1.  Stečajnog zakona (Narodne novine broj 71/15, u nastavku teksta: SZ). 
Ocjenjujući prema službenoj dužnosti, odmah poslije primitka prijedloga dužnika, je li nadležan i u kojem sastavu je nadležan, ovaj sud je primjenom odredbi čl. 8. st. 1., čl. 10.  i čl. 11. st. 3. SZ-a u svezi s čl. 15. Zakona o parničnom postupku (Narodne novine broj 25/13 i 89/14, u nastavku teksta: ZPP) ispitao podatke o sjedištu dužnika navedene u prijedlogu i priležećim ispravama te iste usporedio sa podacima o sjedištu dužnika upisanima u sudski registar. 
Uvidom u prijedlog za otvaranje predstečajnoga postupka utvrđeno je da je dužnik svoje sjedište označio na adresi u Zadru, Ulica postrojbi specijalne policije Zadar 1,a koji podaci su označeni i na pečatu dužnika otisnutom na predmetnom prijedlogu. 
Međutim, uvidom u važeće podatke iz sudskog registra, utvrđeno je da se sjedište dužnika još od 3. siječnja 2017. nalazi u Bjelovaru na adresi Augusta Šenoe 7, kako je to  upisano i u izvatku iz sudskog registra dužnika koji se vodi kod Trgovačkog suda u Bjelovaru, a ne na adresi u Zadru koju je dužnik pogrešno naveo u svom prijedlogu. 
Naime, imperativnom normom sadržanom u odredbi čl. 8. st. 1. SZ-a u svezi s čl. 15. ZPP-a, izričito je propisano da je u predstečajnom i stečajnom postupku isključivo stvarno i mjesno nadležan onaj trgovački sud na čijem se području nalazi sjedište dužnika.
S obzirom da iz podataka iz sudskog registra važećih kako na dan podnošenja prijedloga dužnika, tako i na dan donošenja ove odluke, jasno proizlazi da se sjedište dužnika nalazi na području Trgovačkog suda u Bjelovaru koji je isključivo stvarno i mjesno nadležan za postupanje u predmetnom postupku, a ne na području mjesne nadležnosti ovog suda, to je primjenom odredbi čl. 8. st. 1., čl. 10. i čl. 11. st. 3. i 4. SZ-a u svezi s čl. 15. ZPP-a, trebalo donijeti odluku kao u točkama I. i II. izreke ovog rješenja.   


U Zadru 30. kolovoza 2017.  
								
	
                                        Sutkinja:
	Tina Grgas


UPUTA PRAVNOM LIJEKU:
Protiv ovog rješenja se može izjaviti žalba u roku od osam dana od dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske u Zagrebu. 


DNA:
Dužniku putem e-Oglasne ploče sudova


Nakon pravomoćnosti:
Trgovačkom sudu u Bjelovar uz spis predmeta posl. br. gornji i popratni dopis na daljnje postupanje

